ไทยพาณิชย์ ลุยปล่อยกู้ เอสเอ็มอี
ไทยพาณิชย์ไม่หวั่น คงปล่อยสินเชื่อเอสเอ็มอีแม้ลูกค้าระวังใช้เงินกู้
7 มิ.ย. 2559

ไทยพาณิชย์ไม่หวั่น คงปล่อยสินเชื่อเอสเอ็มอีแม้ลูกค้าระวังใช้เงินกู้
นายวิพล วรเสาหฤท รองผู้จัดการใหญ่ ผู้บริหารสูงสุดลูกค้าธุรกิจขนาดกลางและขนาดย่อม ธนาคารไทยพาณิชย์ เปิดเผยว่า ปีนี้ธนาคารยังคงเป้าหมายสินเชื่อคงค้างธุรกิจขนาดกลางและขนาดย่อม (เอสเอ็มอี) โต 4-6% หรือมียอดคงค้างประมาณ 3.6 แสนล้านบาท แม้ว่าจะปล่อยสินเชื่อยากมากขึ้น ทำให้ครึ่งแรกของปีธนาคารมียอดปล่อยสินเชื่อดังกล่าวต่ำกว่าเป้าหมายที่วางไว้ ส่วนแนวโน้มครึ่งหลังปีนี้บรรยากาศคล้ายกับช่วงครึ่งแรกของปี
“ด้วยภาวะเศรษฐกิจยังมีความผันผวน ส่งผลให้ลูกค้าธนาคารมีความระมัดระวังในการดำเนินธุรกิจมากขึ้น และมีการเบิกใช้เงินหมุนเวียนน้อยลง 15% เมื่อเทียบกับช่วงเดียวกันปีก่อน ส่วนแนวโน้มครึ่งหลังของปีนี้ยังคงเป็นในภาพเดียวกันกับช่วงครึ่งปีแรก แต่ธนาคารก็ยังคงผลักดันสินเชื่อคงค้างให้โตตามเป้าหมายที่วางไว้” นายวิพล กล่าว
ทั้งนี้ เป้าหมายปล่อยสินเชื่อใหม่ปีนี้ยังอยู่ที่ 8 หมื่น-1 แสนล้านบาท หรือเติบโต 6-8% ขณะที่ช่วงครึ่งแรกปีนี้ สามารถปล่อยสินเชื่อใหม่ได้ 5 หมื่นล้านบาท เพิ่ม 2% เทียบกับช่วงไตรมาสแรกที่มียอดปล่อยสินเชื่อดังกล่าว 2.8 หมื่นล้านบาท หรือเติบโต 1.5% ถือเป็นอัตราการเติบโตที่ดีกว่าอุตสาหกรรมที่เติบโตเพียง 0.5% เท่านั้น
สำหรับหนี้ที่ไม่ก่อให้เกิดรายได้หรือเอ็นพีแอล ธุรกิจเอสเอ็มอีช่วงที่ผ่านมาถือว่าภาพรวมออกมาดีมาก หนี้เสียปรับตัวลดลงกว่าเป้าหมายที่วางไว้ ส่งผลให้หนี้เสียเอสเอ็มอีทั้งปีเติบโตต่ำกว่าเป้าหมายแน่นอน การลดลงของหนี้เสียดังกล่าว เป็นผลมาจากการที่ธนาคารเข้าไปดูแลลูกค้าอย่างใกล้ชิดมากขึ้น มีการจัดตั้งทีมพิเศษเข้ามาดูแลลูกค้าโดยเฉพาะ